Վիկտոր Բիյագով

Վիկտոր Լեոնիդի Բիյագով (), քաղաքական գործիչ, Հավաքական անվտանգության պայմանագրի կազմակերպությունում Հայաստանի մշտական և լիազոր ներկայացուցիչ։

Կենսագրություն 
Վիկտոր Բիյագովը ծնվել է 1972 թվականի մարտի 8-ին՝ Երևանում։ 1988-1994 թվականներին սովորել է Երևանի Վ․ Բրյուսովի անվան պետական լեզվահասարակագիտական համալսարանի պատմության և անգլերենի ֆակուլտետում, իսկ 1996-1998 թվականներին՝ Ռուսաստանի արտաքին գործերի նախարարության դիվանագիտական ակադեմիայի միջազգային հարաբերությունների ֆակուլտում։

1994-1996 թվականներին եղել է Հայաստանի արտաքին գործերի նախարարության ԽՍՀՄ և Անկախ Պետությունների Համագործակցության Միջիասիական երկրների բաժնի ռեֆերենտ, իսկ 1996-1998 թվականներին՝ Հայաստանի արտաքին գործերի նախարարության Անկախ Պետությունների Համագործակցության երկրների վարչության Ռուսաստանի, Ուկրաինայի, Մոլդովայի և Բելառուսի բաժնի կցորդ։ 1998-2000 թվականներին եղել է Հայաստանի արտաքին գործերի նախարարության Եվրոպայի վարչության երկկողմ հարաբերությունների 2-րդ բաժնի կցորդ, այնուհետև՝ 3-րդ քարտուղար։

2000-2002 թվականներին եղել է Ռումինիայում Հայաստանի դեսպանության երկրորդ քարտուղար, իսկ 2003-2005 թվականներին՝ ՍՎՄԱ վարչության ռազմաքաղաքական համագործակցության բաժնի 2-րդ քարտուղար։ 2005-2008 թվականներին եղել է Գերմանիայում Հայաստանի դեսպանության երկրորդ քարտուղար։ 2009-2010 թվականներին եղել է Հայաստանի արտաքին գործերի նախարարության Եվրոպայի վարչության ԵԱՀԿ բաժնի 2-րդ և 1-ին քարտուղար։ 2010-2014 թվականներին եղել է Եվրոպական միությունում Հայաստանի ներկայացուցչության առաջին քարտուղար, Հայաստանի արտաքին գործերի նախարարության Ամերիկայի Վարչության ԱՄՆ-ի և Կանադայի բաժնի 1-ին քարտուղար։

2014-2018 թվականներին եղել է Հայաստանի Ազգային ժողովի աշխատակազմի արտաքին կապերի վարչության պետ։ 2018 թվականի սեպտեմբերի 10-ից Հայաստանի արտաքին գործերի նախարարության Անկախ Պետությունների Համագործակցության երկրների և կառույցների հետ համագործակցության վարչության խորհրդական և վարչության պետի պաշտոնակատար է։ Դիվանագիտական աստիճանն է՝ արտակարգ դեսպանորդ և լիազոր նախարար։

2018 թվականի նոյեմբերի 21-ի Հայաստանի նախագահի հրամանագրով նշանակվել է Հավաքական անվտանգության պայմանագրի կազմակերպությունում Հայաստանի մշտական և լիազոր ներկայացուցիչ։

Ծանոթագրություններ

Արտաքին հղումներ 
 էսկալացիայի ողջ պատասխանատվությունը կրում է Ադրբեջանի ռազմա֊քաղաքական ղեկավարությունը․ Վիկտոր Բիյագով
 Վիկտոր Բիյագովը հետ է կանչվել ՀԱՊԿ-ում Հայաստանի մշտական և լիազոր ներկայացուցչի պաշտոնից
 Հայաստանը ՀԱՊԿ-ից ակնկալում է գործուն հավաքական քայլեր ՀՀ անվտանգության ապահովման համար. Վիկտոր Բիյագով

Քաղաքական գործիչներ